section_heading: Građanski rat i dinastija Omejida do Poitiersa
paragraph_text: Berberi, ratoborni nomadi vrlo bliski Arapima po načinu života i ratovanja, pružili su krvav otpor i nizom ustanaka u nekoliko prilika doveli u pitanje vlast Arapa u SZ Africi. Arapi su ih smirili tako što su ih uključili u svoje dalje osvajačke pohode. Vojsku od oko 7000 ljudi, koja je 711. pod Tarikom ibn Zijadom (Ṭāriq ibn Ziyād) prešla Gibraltar, većinom su činili islamizirani Berberi. Tarik je zadao smrtni udarac vizigotskoj državi, u bitci kod Guadalete, 25. — 26. srpnja 711., poznatijom pod nazivom Jerez de la Frontera. Nastavio je nadiranje i za 4 godine zauzeo cijelu Španjolsku izuzev uskog pojasa na podnožju Pirineja i u Asturiji (Asturias) odakle je kasnije krenula rekonkvista. Arapi su prešli i Pirineje te probili do Poitiersa gdje ih je 732. pobijedio Karlo Martel. Tu, 1,500 km daleko od svoje baze (Gibraltara), ofenziva Arapa je završila.